text: РЕШЕНИЕ НА СЪВЕТА
  от 14 април 2014 година
  за удължаване на срока на действие на Споразумението за научно-техническо сътрудничество между Европейската общност и правителството на Съединените американски щати
  (2014/240/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 186 във връзка с член 218, параграф 6, буква а), подточка v) от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  С Решение 98/591/ЕО (1) Съветът одобри сключването на Споразумението за научно-техническо сътрудничество между Европейската общност и правителството на Съединените американски щати (наричано по-долу „споразумението“).
  (2)
  В член 12, буква б) от споразумението е предвидено, че споразумението се сключва за първоначален срок от пет години и че впоследствие действието му може да бъде удължено, с възможни изменения, за нови петгодишни срокове по взаимно съгласие между страните, изразено в писмена форма.
  (3)
  С Решение 2009/306/ЕО на Съвета (2) срокът на действие на споразумението бе удължен с допълнителен срок от пет години.
  (4)
  Страните по споразумението считат, че своевременното удължаване на срока на действие на споразумението би било в техен общ интерес.
  (5)
  Споразумението, чийто срок на действие се удължава, е със същото съдържание като споразумението, чийто срок на действие изтича на 14 октомври 2013 г.
  (6)
  Поради това удължаването на срока на действие на споразумението следва да бъде одобрено от името на Европейския съюз,
  ПРИЕ НАСТОЯЩОТО РЕШЕНИЕ:
  Член 1
  Удължаването с още пет години на срока на действие на Споразумението за научно-техническо сътрудничество между Европейската общност и правителството на Съединените американски щати се одобрява от името на Съюза.
  Член 2
  Председателят на Съвета, като действа от името на Съюза, нотифицира правителството на Съединените американски щати, че Съюзът е приключил вътрешните си процедури, необходими за удължаване на срока на действие на споразумението в съответствие с член 12, буква б) от същото.
  Член 3
  Председателят на Съвета, като действа от името на Съюза, извършва следната нотификация:
  „Вследствие на влизането в сила на Договора от Лисабон на 1 декември 2009 г. Европейският съюз заменя Европейската общност и е неин правоприемник, като от същата дата упражнява всички права и поема всички задължения на Европейската общност. Следователно позоваванията на „Европейската общност“ в текста на споразумението следва, когато е уместно, да бъдат четени като позовавания на „Европейския съюз“.“
  Член 4
  Настоящото решение влиза в сила в деня на приемането му.
  Съставено в Люксембург на 14 април 2014 година.